Ragaman (lagu Faizal Tahir)

"Ragaman" (digayakan sebagai RAGAMAN) ialah lagu yang dirakamkan dan dipersembahakan oleh penyanyi Faizal Tahir, dikeluarkan pada 24 Ogos 2018 oleh Faithful Music dan Warner Music Malaysia. Lagu ini dikeluarkan sebagai single pertama Faizal untuk album kelimanya, Rojak.

Latar belakang dan rakaman
Pelancaran rasmi single "Ragaman" telah diadakan di ibu pejabat Warner Music Malaysia pada 29 Ogos 2018. Ia merupakan karya ciptaan Faizal sendiri bersama Mike Chan dan Romeo manakala liriknya pula dihasilkan oleh beliau dengan kerjasama Mike Chan, Karim Karam dan Jaare. Menurut Faizal, "Ragaman" menampilkan kelainan dari segi gubahan muzik dan juga genre yang mempunyai elemen reggae, "Lagu ini menawarkan sisi berbeza saya, genre dan gaya penyampaiannya amat berlainan dari lagu-lagu saya sebelum ini. Jika sebelum ini saya kerap membawa tema yang agak serius, tetapi dalam single Ragaman ini, saya memilih tema yang lebih santai dan berkait dengan pendengar." Faizal berkata proses rakaman lagu ini mengambil masa lebih kurang tiga hingga empat bulan, ini merupakan single yang paling cepat disiapkan sepanjang kerjayanya sebagai penyanyi.

Komposisi
Menurut Faizal, "Ragaman" menceritakan mengenai kisah asam garam suami yang sabar melayan kerenah isteri. Beliau dengan tegas menolak tanggapan bahawa lagu tersebut dihasilkan berdasarkan kisah rumah tangganya sendiri. "Ia sebaliknya adalah cetusan imaginasi saya apabila mendapat idea daripada realiti kisah rumah tangga yang pernah disampaikan kepada saya sebelum ini. Dalam masa sama, saya juga mengambil inspirasi kisah digambarkan dalam filem Allahyarham Tan Sri P. Ramlee." Lirik lagu "Ragaman" juga menggunakan bahasa pasar yang diselitkan unsur jenaka menjadikan lagu ini kedengaran lebih santai dan ceria. Selain itu, Faizal turut menyelitkan suara emas anak-anaknya sendiri dalam lagu ini.

Muzik video
Muzik video "Ragaman" dikeluarkan di saluran YouTube rasmi Faizal pada 28 Ogos 2018 dan menampilkan pelakon Nabila Huda sebagai pasangan Faizal. Muzik video lagu ini menerima respon luar jangkaan apabila dalam masa seminggu dimuatnaik, ia telah ditonton lebih 1.1 juta kali dan 73,000 tanda suka.

Senarai runut
Muat turun digital
 "Ragaman" – 4:10

Persembahan carta

Sejarah keluaran

Rujukan

Pautan luar
 

Single 2018
Lagu Faizal Tahir
Lagu Malaysia tahun 2018
Single nombor satu di Malaysia